मियामी मास्टर्स : पेस-भूपति की जोड़ी ने जीता खिताब  
भारत के टेनिस खिलाड़ी लिएंडर पेस और महेश भूपति की तीसरी वरीयता प्राप्त जोड़ी ने मियामी मास्टर्स टूर्नामेंट का युगल खिताब जीत लिया है।
भारत के अनुभवी टेनिस खिलाड़ी लिएंडर पेस और महेश भूपति की तीसरी वरीयता प्राप्त जोड़ी ने मियामी मास्टर्स टूर्नामेंट का युगल खिताब जीत लिया है। 'इंडियन-एक्सप्रेस'के नाम से विख्यात पेस और भूपति की जोड़ी ने पुरुष वर्ग की युगल स्पर्धा के फाइनल मुकाबले में बेलारूस के मैक्स मिर्नी और कनाडा के डेनियल नेस्टर की दूसरी वरीयता प्राप्त जोड़ी को 6-7 (5), 6-2, 10-5 से पराजित किया। पेस और भूपति ने इस मुकाबले को 90 मिनट में अपने नाम कर लिया।इससे पहले, पेस और भूपति ने सेमीफाइनल में ऑस्ट्रिया के ओलिवर माराच और सर्बिया के जांको टिप्सारेविक की जोड़ी को 6-3, 5-7 (11-9) से पराजित कर फाइनल में प्रवेश किया था। पेस और भूपति की जोड़ी ने क्वार्टर फाइनल मुकाबले में फ्रांस के माइकल लोड्रा और सर्बिया के नेनाद जिमोनजिक की छठी वरीय जोड़ी को कड़े मुकाबले में 6-3, 6-7, 10-7 से शिकस्त देकर सेमीफाइनल में प्रवेश किया था।